b'\n_START_ARTICLE_\nLibyan toinen sis\xc3\xa4llissota\n_START_SECTION_\nTausta\n_START_PARAGRAPH_\nLibyaa hallitsi pitk\xc3\xa4\xc3\xa4n vallan kaapannut eversti Muammar Gaddafi, joka loi maahan er\xc3\xa4\xc3\xa4nlaisen arabisosialistisen hallinnon. Se kukisti vastarinnan kovin ottein. Gaddafin diktatuuri tuli tiens\xc3\xa4 p\xc3\xa4\xc3\xa4h\xc3\xa4n, kun maassa puhkesi Tunisian ja Egyptin kansannousujen kaltainen arabikev\xc3\xa4\xc3\xa4n kansannousu. Se muuttui pian aseelliseksi kapinaksi. Huonosti aseistetut kapinalliset j\xc3\xa4iv\xc3\xa4t alussa alakynteen. L\xc3\xa4nsimaiden ilmaiskut muuttivat sodan ensin tasapeliksi ja sitten mahdollistivat kapinallisten voiton. Kapinalliset tappoivat Gaddafin. Kun aiempi keskushallitus oli romahtanut, maa j\xc3\xa4i paikallisten aseistautuneiden klikkien k\xc3\xa4siin._NEWLINE_7. hein\xc3\xa4kuuta 2012 j\xc3\xa4rjestettiin vaalit, joissa valittiin Yleinen kansankongressi (engl. GNC, arab. al-Mu\xe2\x80\x99tamar al-Wa\xe1\xb9\xadan\xc4\xab al-\xe2\x80\x98\xc4\x81mm\xe2\x80\x8e), joka korvasi Siirtym\xc3\xa4ajan kansallisen neuvoston. Yleinen kansankongressi \xc3\xa4\xc3\xa4nesti puhemiehekseen Mohamed al-Magariefin. H\xc3\xa4n erosi 2012 ja seuraajaksi nousi Nouri Abusahmen. Parlamentti valitsi p\xc3\xa4\xc3\xa4ministeriksi Al-Magariefin aikaisemman vastaehdokkaan Ali Zeidanin, jonka hallitus vannoi virkavalansa marraskuussa 2012. Kansankongressin teht\xc3\xa4v\xc3\xa4 oli laatia maalle uusi perustuslaki 18 kuukauden kuluessa. Se ei kuitenkaan onnistunut m\xc3\xa4\xc3\xa4r\xc3\xa4ajassa._NEWLINE_GNC:t\xc3\xa4 hallitsevat Muslimiveljeskunta ja Uskollisuus marttyyreille -lista saivat puhdistettua vastustajansa kongressin johdosta lustraatiolailla, joka koski entisi\xc3\xa4 Gaddafin ajan korkeissa asemissa olleita, ja saivat kes\xc3\xa4kuussa 2013 kongressin johtoon oman miehens\xc3\xa4 Nouri Abusahmainin. Abusahmain muodosti GNC:n aseelliseksi siiveksi LROR-militian (engl. Libya Revolutionaries Operations Room) joka aseistettiin valtion varoilla. Se kaappasi maan p\xc3\xa4\xc3\xa4ministeri Ali Zeidanin lokakuussa 2013 yritt\xc3\xa4en pelotella h\xc3\xa4nt\xc3\xa4 eroamaan. GNC tuki my\xc3\xb6s Egypti\xc3\xa4, jota hallitsi Muslimiveljeskunnasta valittu presidentti Mohammed Mursi, 1,6 miljardilla Yhdysvaltain dollarilla.\n_START_SECTION_\nHistoria\n_START_PARAGRAPH_\nHelmikuussa 2014 TV-kanavat n\xc3\xa4yttiv\xc3\xa4t kenraali Khalifa Haftarin julistuksen, jossa esitti suunnitelmansa maan pelastamiseksi ja kehotti kapinaan GNC:t\xc3\xa4 vastaan. 16. toukokuuta Haftarin kokoamat joukot aloittivat hy\xc3\xb6kk\xc3\xa4yksen islamisteja vastaan Bengasissa. Seuraavana p\xc3\xa4iv\xc3\xa4n\xc3\xa4 Zintanin joukot hy\xc3\xb6kk\xc3\xa4siv\xc3\xa4t maan parlamenttiin Tripolissa. Haftaria tukivat p\xc3\xa4\xc3\xa4ministeri Ali Zeidan ja osa parlamentista. Hafter vaati parlamenttia luovuttaman vallan v\xc3\xa4liaikaiselle hallinnolle, joka laatisi Libyalle uuden perustuslain. Kaappaajat ilmoittivat lis\xc3\xa4ksi torjuvansa Ahmed Maiteeqin nimityksen Libyan uudeksi p\xc3\xa4\xc3\xa4ministeriksi._NEWLINE_25. kes\xc3\xa4kuuta 2014 maassa j\xc3\xa4rjestettiin uudet vaalit, ja kansankongressi siirsi 4. elokuuta teht\xc3\xa4v\xc3\xa4ns\xc3\xa4 n\xc3\xa4in valitulle parlamentille (Majlis al-Nuwaab, "edustajainhuone"), joka kokoontui Bengasissa. Kansankongressi oli suurimmaksi osaksi islamistien hallitsema ja uusi parlamentti liberaalien, joten otaksuttiin islamistien pyrkiv\xc3\xa4n osoittamaan valtansa muin keinoin. Bengasi, josta Libyan vallankumous alkoi, oli vahvaa islamistien tukialuetta, jossa piti valtaa Ansar al-Sharia -ryhmittym\xc3\xa4. Vanhassa p\xc3\xa4\xc3\xa4kaupungissa Tripolissa k\xc3\xa4ytiin tuolloin kovia taisteluja kaupungin lentokent\xc3\xa4st\xc3\xa4, jota pitiv\xc3\xa4t hallussaan liberaalien tukemat Zintanin kaupungin joukot, ja sit\xc3\xa4 yrittiv\xc3\xa4t valloittaa islamistit Misratan joukkojen tuella. Vaalit h\xc3\xa4vinneet GNC:n j\xc3\xa4senet jatkoivat sen toimintaa. My\xc3\xb6s uuteen parlamenttiin valitut islamistisen blokin edustajat istuivat mieluummin GNC:ss\xc3\xa4, mik\xc3\xa4 pienensi parlamentin kokoa ja arvovaltaa._NEWLINE_Islamistit aloittivat hy\xc3\xb6kk\xc3\xa4yksen (Operaatio Fajr Libya, Libyan Aamunkoitto) 13. hein\xc3\xa4kuuta 2014 ja valtasivat Tripolin lentokent\xc3\xa4n 23. elokuuta. Parlamentti julisti tuolloin Fajr Libyan, Ansar al-Sharian ja Bengasin vallankumouksellisten \xc5\xa1uraneuvoston terroristij\xc3\xa4rjest\xc3\xb6iksi. Elokuussa 2014 GNC nimitti p\xc3\xa4\xc3\xa4ministerikseen Omar al-Hasin._NEWLINE_Syyskuussa 2014 Libyan parlamentti toimi maan it\xc3\xa4osassa Tobrukissa kreikkalaiselta yhti\xc3\xb6lt\xc3\xa4 vuokratulla autolautalla nimelt\xc3\xa4 Elyros. Parlamentin toimintaan osallistui 115 j\xc3\xa4sent\xc3\xa4 200:sta valitusta. Tripoli oli islamistisen Libyan aamunkoitto -ryhmittym\xc3\xa4n hallussa kuten my\xc3\xb6s suuri osa Bengasia etulinjan alkaessa Tobrukin lentokent\xc3\xa4lt\xc3\xa4. Qatar ja Sudan tukivat islamisteja ja Arabiemiraatit ja Egypti hallitusta. Marraskuussa 2014 Tripolissa viel\xc3\xa4 toimiva Libyan korkein oikeus tuomitsi maan parlamentin perustuslain vastaiseksi. Parlamentti kielt\xc3\xa4ytyi hyv\xc3\xa4ksym\xc3\xa4st\xc3\xa4 p\xc3\xa4\xc3\xa4t\xc3\xb6st\xc3\xa4, joka palauttaisi vallan kansankongressille._NEWLINE_Joulukuussa 2014 Isis-j\xc3\xa4rjest\xc3\xb6 otti haltuunsa sadantuhannen asukkaan Darnan kaupungin. Helmikuussa 2015 ryhm\xc3\xa4 otti haltuunsa pienen Nofaliyan kaupungin ja pian kohteita Sirtissa. Helmikuussa 2015 j\xc3\xa4rjest\xc3\xb6 julkaisi videon, jossa 21 Egyptin koptikristitty\xc3\xa4 mestataan rannalle luultavasti Sirtessa.'